אוטרכט

היסטוריה

ראשית העיר במצודת גבול של הקיסרות הרומית על גדות הריין מסביבות שנת 47. שם המקום היה טראייקטום (Traiectum), כלומר "מעברת נהר". מאוחר יותר נוספה לשם הקידומת "ultra", כלומר "מעבר למעברת הנהר". למצודה היו חומות עץ ולצידה שכנו בעלי מלאכה, סוחרים ובני משפחות החיילים הרומים. בסביבות המאה ה-2 הוחלפו חומות העץ בחומות אבן, ששרידים מהן ניתן עדיין לראות תחת מבנים באזור כיכר הקתדרלה של אוטרכט.
באמצע המאה השנייה פלשו שבטים גרמאנים באופן חוזר ונשנה לשטחי האימפריה הרומית ובסביבות 270 הרומאים עזבו את אוטרכט. מעט ידוע על התקופה שבין עזיבת הרומאים את אוטרכט ועד סביבות 500. במאה השישית אוטרכט נשלטה על ידי הפרנקים.
בימי הביניים אוטרכט הייתה העיר החשובה ביותר בצפון הולנד. ב-1122 היא קיבלה זכויות עירוניות. בעלת הכוח הרב ביותר בעיר בתקופה זו הייתה הכנסייה הקתולית. ב-1528, הקיסר קרל החמישי הפך לשליט האזור ובנה מבצר - את וורנדנבורג על מנת לשמור על הסדר בעיר. ב-1579 חתמו שבעה מחוזות מצפון ארצות השפלה על ברית אוטרכט, לאיחוד כוחות נגד ספרד. ברית זו מסמלת את ראשית המדינה ההולנדית. ב-1580 המדינה ביטלה לחלוטין את כוחם של הבישופים (כולל זה שבאוטרכט) וכס הבישוף הוחזר לאוטרכט (אך לא לכוחו המקורי) רק ב-1853.
הסכם אוטרכט שנחתם  בשנת 1713 וחוזה רסלאט שנחתם שנה לאחר מכן, הביאו לסיומה של מלחמת הירושה הספרדית.
במאה ה-19 ועם המהפכה התעשייתית הפכה אוטרכט לעיר חשובה יותר - מרכז תחבורה ורכבות והתרחבה מעבר לגבולותיה בימי הביניים.
בתקופת מלחמת העולם השנייה העיר נכבשה על ידי הגרמנים ושוחררה רק עם כניעתם בהולנד ב-5 במאי 1945. יומיים לאחר מכן, נכנסו כוחות הצבא הקנדי לעיר. מאז תום מלחמת העולם השנייה צמחה העיר באופן משמעותי.
במטרה להקל על מצוקה לבניית מגורים חדשה, בשנת 1971 הוקמה עיר חדשה - ניווחיין שקלטה אוכלוסייה שעברה מאוטרכט.

יהדות אוטרכט בימי הביניים

היהודי הראשון שמוזכר ברשומות העיר הגיע ב-1231 והתנצר. יהודים נוספים הגיעו לאוטרכט כבר בימי הביניים בתחילה גרו בעיר אבל אחר כך נאסר עליהם ללון בעיר, כי הייתה זו עיר של ארכיבישוף, אבל הם יכלו לעבוד ולסחור בעיר במשך היום והיו צריכים לעזוב אותה לפני נעילת השערים. הם נאלצו לגור בעיירות מסביב בעיקר במארסן [Maarsen].  לפני -1444 כבר גרו יהודים במרכז העיר ברחוב שכונה 'שורת היהודים'  [Jodenrijdje] שם שנשתמר עד המאה ה-21  בכתיב קצת שונה. . ב- 1435 מינה הקיסר זיגימונד [Sigimund] את הרב אנשלם [Anschelm ] לשליט עליון [ Obersten Meister ] ורב על היהודים. כמה שנים אחרי זה ב-1444 החליטה הנהלת העיר להוציא את היהודים מהעיר ונאסרה עליהם ועל רכושם הכניסה לעיר. בשנת 1485 בוטל האיסור.    
ב-1792 הם יכלו לראשונה להשתמש בבית כנסת. 
במאה ה-19 כבר היה באוטרכט סניף של 'אליאנס איסראליתה אוניברסאל ' [ Alliance Israelite Universelle].

יהדות אוטרכט במאה ה-20

לפני השואה שכנה קהילה יהודית גדולה באוטרכט אשר מנתה כ- 10.000 בני אדם, רובם הגדול נרצחו בשואה.
1600 יהודים גורשו ב-1942 ו-1943, מהם חזרו פחות מ-400.
ב-1917 הצליח יושב ראש קהילת אוטרכט,  עורך הדין יעקב המבורגר להשיב לעיר את מושב הרבנות האזורית, ב-1918 מונה הרב  יוסטוס טל (1954-1881) לרב הראשי החדש, הוא היה מאד פעיל ועמד לעיתים קרובות במרכזן של מחלוקות ציבוריות. היה חבר ב'אגודת ישראל' ומתנגד תקיף לציונות (גם אחרי מלחמת העולם השנייה) למרות שהכיר בתרומתה של הציונות בחיזוק התודעה היהודית בהולנד. הוא כתב גם הרבה פעמים נגד האנטישמיות בהולנד.
במשך המאה ה-20 נפתחו באוטרכט סניפים של ארגונים יהודיים הולנדיים ובינ"ל כגון 'ההתאדות הציונית ההולנדית [NZB], 'אגודת ישראל', וגם כמה תנועות נוער ציוניות 'בני עמינו' [Benee Ammenu] שבה היו 43 חברים בסוף 1939. 'עקיבא' עם 36 חברים, ותנועת הספורט 'מכבי'.
בשנות ה-30 הגיעו הרבה פליטים יהודים מגרמניה לאוטרכט, במאי 1938 הם מנו 90 אנשים ועם הכיבוש הגרמני ב-1940 גדל מספרם.
בית כנסת עתיק אחד שרד את תקופת השלטון הגרמני וניצב בה עד ימינו, שריד נוסף לקהילה היהודית הגדולה הוא בית הקברות היהודי עם קברים מתחילת המאה ה-19.  כיום מתגוררים באוטרכט כמה עשרות יהודים וישראלים ובעיר פועל בית חב"ד, אם כי במתכונת מצומצמת מאוד.

תחבורה

תחנת הרכבת המרכזית של אוטרכט, הממוקמת במרכזה, היא הגדולה והעמוסה ביותר בהולנד ומהווה צומת לכל מערך קווי הרכבת במדינה.
נמל התעופה סכיפהול שליד אמסטרדם משרת את העיר.
לעיר יש נמל מסחרי הממוקם לגדת תעלת אמסטרדם-ריין. בשנת 2003 הועברו דרכו 4 מיליון טונות של מטען.

תרבות וספורט

בעיר פועל המוזיאון סנטראל מוזיאום. 
קבוצת הכדורגל הבכירה באוטרכט היא אוטרכט, שהורכבה משלושה מועדוני כדורגל מקומיים שפעלו בעיר עד לשנת 1970, בה התבצע האיחוד. המועדון החשוב ביותר מבין השלושה היה DOS אוטרכט, אלופת הולנד מעונת 1957/58.